Diari Oficial de la Generalitat Valenciana


Sumari del DOGV 9647, del 25-07-2023 (2023/7850)

RESOLUCIÓ de 31 de maig de 2023, del director general de Qualitat i Educació Ambiental, per la qual es formula declaració d'impacte ambiental del projecte de línia elèctrica a 132 kV doble circuit, E/S en ST Peníscola d'L/132 kV Orpesa-Benicarló (Peníscola) i projecte de nova subestació transformadora de 132/20 kV ST Peníscola, del terme municipal de Peníscola. Expedient: (2515558) 010/2022/AIA
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9647

Data del DOGV
:   25-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7850


Data del document
:   31-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 31 de maig de 2023, del director general de Qualitat i Educació Ambiental, per la qual es formula declaració d'impacte ambiental del projecte de línia elèctrica a 132 kV doble circuit, E/S en ST Peníscola d'L/132 kV Orpesa-Benicarló (Peníscola) i projecte de nova subestació transformadora de 132/20 kV ST Peníscola, del terme municipal de Peníscola. Expedient: (2515558) 010/2022/AIA [2023/7850]  
  
  
«Declaració d'impacte ambiental  
Expedient: (2515558) 010/2022/AIA.  
Títol: Projecte de línia elèctrica a 132 kV doble circuit, E/S a ST Peníscola d'L/132 kV Orpesa-Benicarló (Peníscola) i Projecte de nova subestació transformadora de 132/20 kV - ST Peníscola.  
Promotor: I-DE Redes Eléctricas Inteligentes, SAU.  
Òrgan substantiu: Servei Territorial d'Indústria i Energia de Castelló.  
Ref. òrgan substantiu: ATLINE/2020/132/12 i ATASCT/2020/77/12.  
  
Localització: terme municipal de Peníscola.  
  
Antecedents i descripció del projecte  
Actualment la demanda elèctrica del terme municipal de Peníscola se subministra des de la subestació transformadora denominada «ST Benicarló», situada en el terme municipal del mateix nom.  
L'ST Benicarló s'alimenta per mitjà de tres línies de 132 kV, una d'elles amb origen en l'ST Castelló Enginy que discorre per la costa i un doble circuit que discorre per l'interior amb origen en l'ST la Plana. De l'ST Benicarló depén el subministrament d'un ampli entorn del nord de la província de Castelló, amb un elevat nombre de punts de subministrament i amb clients tant concentrats en la zona de costa com dispersos a l'interior. És un entorn industrial urbanitzat i no admet més càrrega en 20 kV, no estant garantida la potència en l'actualitat en cas de fallada i estant molt limitat el suport des de la zona sud per trobar-se la serra d'Irta.  
Per tant, donat l'elevat consum en l'àrea de Peníscola, amb una gran concentració de càrregues pròximes al traçat de la línia de 132 kV Enginy - Benicàssim - Orpesa - Benicarló, tenint en compte l'elevada longitud de les línies que subministren a Peníscola en l'actualitat i considerant el potencial de creixement previst i registrat de la demanda en l'entorn, s'ha identificat com a solució òptima la construcció d'una nova subestació ST Peníscola, donada la inviabilitat tècnica i econòmica d'ampliar l'ST de Benicarló. Aquesta nova subestació permetrà assegurar el proveïment de subministrament elèctric a la zona entre Peníscola i Benicarló (comarca del Baix Maestrat).  
En concret es planteja la construcció d'una subestació elèctrica 132/20 kV en el municipi de Peníscola, i també la seua línia d'entrada/eixida a partir de la línia existent ST Orpesa-ST Benicarló 132 kV, de la qual no es modifica el traçat. Si que implica el canvi d'un tram de l'actual cable de terra i el retensat del cablejat a l'entorn del nou suport projectat, en substitució d'un existent que es desmunta.  
  
La nova subestació ST Peníscola, en la seua fase inicial, comptarà amb un transformador de 40 MVA i un sistema de 20 kV de 8 línies, que s'interconnectaran amb les línies existents, assumint el seu mercat i alliberant capacitat de l'ST Benicarló.  
L'ST Peníscola i la xarxa de 20 kV eliminarà la potència no garantida en escenaris de màxima demanda de l'ST Benicarló i incrementarà la disponibilitat de potència per a generació i consum entre Peníscola i Benicarló, permetent absorbir el creixement de l'entorn en condicions reglamentàries de seguretat i fiabilitat, i també reduir el risc de pèrdua de mercat davant fenòmens atmosfèrics adversos.  
  
L'ST Peníscola se situarà en la parcel·la 90 del polígon 7, referència cadastral 78975Q553467433048MX, fus 31 X: 278.540 Y: 4.473.525, i ocuparà una extensió de 5.377,38 m² en el terme municipal de Peníscola. La seua cota aproximada d'esplanació se situa en els 18,70 m sobre el nivell de la mar. Aquestes actuacions queden descrites en el projecte inclòs en l'expedient ATASCT/2020/77/12.  
Les tensions de disseny dels nivells de la instal·lació són 132 kV i 20 kV, sent aquestes coincidents amb les tensions d'inundació/energització de la instal·lació. La construcció de la subestació es realitzarà en dues fases:  
Abast inicial (sistema de 132 kV): disposarà d'una configuració en simple barra composta per les posicions blindades d'intempèrie següents: dues posicions blindades d'exterior de línia amb interruptor; una posició blindada d'exterior de transformador de potència T-1, amb interruptor; una posició blindada d'exterior de partició de barres amb interruptor, dues posicions de mesura convencionals d'intempèrie sense interruptor, instal·lades en ambdós extrems dels embarrats principals; un equip híbrid HIS (Hybrid Insulated System) 145 SF6 SB, col·locat en intempèrie; un transformador de potència (T-1) 132/20 kV de 40 MVA, d'instal·lació en exterior, aïllat en oli mineral, connexió YNd11, amb regulació en càrrega.  
Abast inicial (sistema de 20 kV): presenta una configuració blindada de simple barra partida que s'alimentarà del transformador 132/20 kV (T-1). Està formada per dos mòduls o centres integrals de mitjana tensió (CIMT), interconnectats, de cel·les normalitzades d'execució metàl·lica per a interior, constituït en total per:  
Mòdul 1: una posició de transformador blindada d'interior amb interruptor per a alimentació a l'embarrat; quatre posicions de línia blindades d'interior amb interruptor; una posició de mitjana tensió en barres blindada d'interior sense interruptor, instal·lada en la cel·la física corresponent a una altra de les posicions del mòdul; una posició de partició blindada d'interior amb interruptor, instal·lada en una cel·la física; una posició d'unió blindada d'interior amb interruptor, instal·lada en una cel·la física.  
Mòdul 2: quatre posicions de línia blindades d'interior amb interruptor; una posició de mitjana tensió en barres blindada d'interior sense interruptor, instal·lada en la cel·la física corresponent a una altra de les posicions del mòdul; una posició de partició blindada d'interior amb interruptor, instal·lada en una cel·la física; una posició d'unió blindada d'interior amb interruptor, instal·lada en una cel·la física.  
En l'evolució final de la instal·lació les posicions de partició i unió de barres que interconnecten dos mòduls de cel·les conformen en conjunt una única posició de partició de barres com a funció elèctrica composta per dues cel·les físiques. La posició de mesura del mòdul 1 està inclosa físicament en la cel·la de la posició d'unió. Tots els circuits es connecten a l'embarrat principal a través d'un interruptor automàtic de tall d'SF6, excepte els circuits de serveis auxiliars i els circuits de mesura que es connecten per mitjà de fusibles calibrats d'alt poder de ruptura.  
  
Abast final (sistema de 132 kV): tindrà configuració de simple barra partida composta per dues posicions blindades d'exterior de línia amb interruptor; dues posicions blindades d'exterior de transformador de potència T-1 i T-2, amb interruptor; una posició blindada d'exterior de partició de barres amb interruptor; dues posicions de mesura convencionals d'intempèrie sense interruptor, instal·lades en ambdós extrems dels embarrats principals. Cada posició disposa d'1 equip HIS 145 SF6 SB, 6 transformadors de tensió inductius, tres en cadascun dels extrems de l'embarrat principal; dues semibarres amb tub d'aliatge d'alumini; dos transformadors de potència (T-1 i T2) 132/20 kV de 40 MVA, d'instal·lació en exterior, aïllats en oli mineral, connexió YNd11, amb regulació en càrrega.  
Abast final (sistema de 20 kV): tindrà configuració blindada d'interior de simple barra partida que s'alimentarà des dels transformadors 132/20 kV (T-1 i T-2) formada per quatre mòduls o centres integrals de mitjana tensió interconnectats, de cel·les normalitzades d'execució metàl·lica per a interior, constituït per les posicions següents:  
Mòduls 1 i 3: quatre posicions de línies blindades d'interior amb interruptor; una posició de transformador blindada d'interior amb interruptor; una posició d'alimentació a transformador de serveis auxiliars blindada d'interior sense interruptor; una posició de mitjana tensió en barres blindada d'interior sense interruptor, instal·lada en la cel·la física corresponent a la posició de serveis auxiliars del mòdul; una posició de partició blindada d'interior amb interruptor, instal·lada en una cel·la física; una posició d'unió de barres blindada d'interior amb interruptor, instal·lada en una cel·la física; dues posicions de reserva (no equipades).  
Mòduls 2 i 4: quatre posicions de línies blindades d'interior amb interruptor; una posició de mitjana tensió en barres blindada d'interior sense interruptor, instal·lada en la cel·la física corresponent a la posició d'unió del mòdul; una posició de partició blindada d'interior amb interruptor, instal·lada en una cel·la física; una posició d'unió de barres blindada d'interior amb interruptor, instal·lada en una cel·la física; una posició de reserva (no equipada).  
La instal·lació comptarà amb un edifici per al control en una sola planta, prefabricat de formigó, amb una superfície de 77, 85 m², que comptarà amb sala de control (53.23 m²) i sala de comunicacions (16,50 m²). A més, existiran quatre edificis prefabricats monoblocs (EPM) per a cel·les en una sola planta: dos edificis de superfície 19.56 m² cadascun que albergaran les cel·les dels mòduls 1 i 3 i dos edificis de superfície 14,15 m² per a les cel·les dels mòduls 2 i 4.  
Quant a la documentació tècnica aportada, s'ha presentat el següent:  
  
1. Projecte d'execució de línia elèctrica a 132 kV, doble circuit E/S en ST Peníscola d'L/132 kV Orpesa-Benicarló (expedient ATLINE/2020/132/12 visat 07.10.2020).  
2. Projecte tècnic administratiu nova subestació transformadora de 132/20 kV ST Peníscola, Castelló (expedient ATASCT/2020/77/12 visat 09.07.2020).  
  
Tramitació administrativa  
El 19 de gener de 2022, el Servei Territorial d'Indústria i Energia de Castelló (òrgan substantiu) sol·licita l'avaluació d'impacte ambiental ordinària, adjuntant la documentació següent: sol·licitud del titular per a l'avaluació d'impacte ambiental; estudi d'impacte ambiental; documentació tècnica: projecte d'execució de línia elèctrica a 132 kV, doble circuit E/S en ST Peníscola d'L/132 kV Orpesa-Benicarló i projecte tècnic administratiu nova subestació transformadora de 132/20 kV ST Peníscola, Castelló; estudi d'integració paisatgística; estudi de gestió de residus, i informes ambientals rebuts durant la fase d'informació pública i consultes.  
El 28 de febrer de 2022, l'òrgan substantiu remet ofici, i adjunta informe del Servei de Planificació de la Direcció General d'Obres Públiques, Transports i Mobilitat Sostenible signat el 21 de febrer de 2022.  
El 12 de maig de 2022, l'òrgan substantiu remet ofici, i adjunta informe del Servei d'Ordenació del Territori de la Direcció General del Territori, Urbanisme i Paisatge, signat el 24 de gener de 2019.  
  
El 26 d'octubre de 2022, l'òrgan substantiu remet ofici, i adjunta informe del Servei Territorial d'Agricultura, signat el 30 de setembre de 2022.  
El 29 de desembre de 2022, l'òrgan substantiu remet ofici, i adjunta escrit d'aclariment del promotor, signat el 29 de juny de 2022.  
  
El 28 de març de 2023, l'òrgan substantiu remet ofici, i adjunta informe de la Direcció General de Política Territorial i Paisatge, signat el 23 de març de 2023.  
Tràmit d'informació pública  
L'òrgan substantiu informa que s'ha realitzat el tràmit d'informació pública dels expedients i consultes a les administracions afectades.  
  
La informació pública relativa a la línia elèctrica expedient ATLINE/2020/132/12, es va dur a terme mitjançant anunci en BOP de 24 d'agost de 2021, en el DOGV de 16 d'agost de 2021, en premsa el 26 d'agost de 2021 i en el tauler d'anuncis de l'Ajuntament de Peníscola el 9 d'agost de 2021.  
S'ha publicat l'anunci relatiu a la subestació ST Peníscola, expedient ATASCT/2020/77/12 en el BOP de 10 de setembre de 2020, en el DOGV de 16 de setembre de 20093, en premsa el 3 de desembre de 2020 i en el tauler d'anuncis de l'Ajuntament de Peníscola el 22 d'octubre de 2020.  
Segons ofici de l'òrgan substantiu, durant la informació pública del projecte s'han rebut al·legacions de caràcter ambiental al projecte del Sr. Jacinto Miguel Ferrer Foix en data 16 de desembre de 2020 i en data 15 d'abril de 2021, que van ser contestades pel promotor en dates 22 de març de 2021 i 31 de maig de 2021, respectivament.  
Consultes realitzades per l'òrgan substantiu i informes  
En la documentació aportada per l'òrgan substantiu, consten els informes següents:  
Informe de l'Ajuntament de Peníscola, de 23 d'octubre de 2020, del Departament d'Urbanisme, dins del procediment de certificat de compatibilitat urbanística (activitats), en el qual s'indica que el projecte és compatible amb l'ordenació urbanística vigent.  
Informe de la Direcció General de l'Aigua, de 23 d'octubre de 2020, en què s'indica que qualsevol actuació relacionada amb la nova subestació ha de ser conforme al PATRICOVA, comptar amb el preceptiu informe d'organisme de conca (Confederació Hidrogràfica del Xúquer) i l'aprovació de la conselleria amb competència en ordenació del territori.  
Informe del Servei Territorial d'Urbanisme de Castelló, de 27 d'octubre de 2020, en el qual s'indica que l'actuació no està subjecta a llicència urbanística municipal, sinó a l'informe previ a què es refereix l'article 75.1 de la Llei 16/2003, de 17 de desembre, de mesures fiscals, de gestió administrativa i financera, i d'organització de la Generalitat Valenciana, informe que substitueix a la llicència urbanística municipal i que ha de sol·licitar-se en qualsevol cas al departament competent en urbanisme del corresponent ajuntament.  
Informe de la Direcció General de Prevenció d'Incendis Forestals, de 29 d'octubre de 2020, en el qual s'indica que la nova subestació projectada i també la nova línia aèria sí que afecten els voltants de terreny forestal (500 m) i que s'haurà de complir amb el Decret 7/2004, de 23 de gener, pel qual s'aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants, i també amb el Decret 150/2010, de 24 de setembre, del Consell, pel qual es modifica el Reglament de la Llei 3/1993, de 9 de desembre, de la Generalitat, i s'aprova la instrucció tècnica IT-MVLAT per al tractament de la vegetació en la zona de protecció de línies elèctriques aèries d'alta tensió amb conductors nus al seu pas per terrenys forestals.  
  
Informe de la Direcció General de Qualitat i Educació Ambiental, de 30 d'octubre de 2020, relatiu a lluita contra el canvi climàtic i protecció de l'atmosfera, que considera que l'alternativa projectada per a la subestació és la més favorable a més d'obtindre una major eficiència energètica en la producció.  
Informe de l'Ajuntament de Peníscola, de 3 de novembre de 2020, del Departament d'Urbanisme, dins del procediment de llicència ambiental, que s'indica que tenint en compte que la subestació es troba prou allunyada de punts que constitueixen una font significativa d'espectadors, situant-se en un entorn agrícola molt alterat per l'ocupació antròpica, considera un impacte compatible i conclou que la infraestructura projectada és ambientalment viable sempre que s'apliquen les mesures protectores i correctores indicades en l'estudi d'impacte ambiental i es desenvolupe el Pla de vigilància ambiental proposat.  
  
Informe de la Direcció General de Salut Pública i Addiccions, de 3 de novembre de 2020, en el qual s'indica que el projecte de subestació elèctrica s'inclou dins de la massa d'aigua subterrània 080.107 Plana de Vinaròs, zona qualificada com de vulnerabilitat dels aqüífers mitjana (categoria III), per la qual cosa la construcció de la infraestructura podria incidir tant en la hidrologia, per la possible intercepció dels cursos d'aigua o per la disminució de la qualitat d'aigua, com sobre la hidrogeologia en variar l'aportació i la qualitat de les aigües. S'evitarà la contaminació de les aigües superficials i s'adoptaran mesures per a no afectar la xarxa de drenatge natural ni les zones amb el risc de contaminació d'aqüífers destinats al proveïment de l'aigua de consum humà. Durant la fase d'obra s'evitarà el moviment de maquinària per zones pròximes a les captacions d'aigua de consum humà i hauran de posar-se en marxa mesures per a evitar acumulacions d'aigua que pogueren convertir-se en focus de cria del mosquit tigre (Aedes albopictus).  
  
Informe de la Confederació Hidrogràfica del Xúquer, de 26 de febrer de 2021, que estableix que les obres hauran de ser supervisades pel Servei de Policia d'Aigües i Llits i que els encreuaments de línies elèctriques sobre el domini públic hidràulic hauran de complir amb el que s'estableix en l'article 127 del Reglament de domini públic hidràulic. A més, en el cas de llits, haurà de reposar-se la servitud de pas de l'aigua sense modificar les servituds naturals actualment existents, garantint-se la inexistència de risc d'embassada o inundació en les zones pròximes a les obres. Es garantirà el drenatge superfície de les aigües cap als llits mantenint els marges nets. S'haurà de reduir la plataforma de treball de la maquinària i dels accessos afectant únicament el terreny estrictament necessari. Quant a farciments i abocaments es garantirà la no afecció a cursos d'aigua superficials i subterranis, per abocaments contaminants que puguen realitzar-se durant la fase de construcció, i també una vegada finalitzades l'obres. Es garantirà la no afecció a les formacions vegetals de la ribera.  
  
Informe de valoració preliminar de repercussions sobre la Xarxa Natura 2000, d'1 de març de 2021, que considera que el projecte no tindrà efectes apreciables sobre la Xarxa Natura 2000.  
Informe de la Direcció Territorial de Castelló, en matèria forestal, de 24 de març de 2021, en què s'indica que els terrenys sobre els quals es localitza l'activitat de referència estan classificats com a sòl no forestal, que no es localitzen muntanyes administrades per la Conselleria i que, segons la classificació de les vies pecuàries del terme municipal de Peníscola, la parcel·la no és confrontant amb cap via pecuària classificada.  
Resolució de la Confederació Hidrogràfica del Xúquer, de 19 d'abril de 2021, on autoritza I-DE Redes Eléctricas Inteligentes, SAU, les obres d'instal·lació de nou suport AP-156N, i com a conseqüència al retensat dels conductors de les obertures contigües, al retensat del cable de terra de fibra òptica i substitució del cable de terra tipus OPGW des de la caixa d'FO existent en el suport AP 153 fins a la nova caixa d'FO a instal·lar en el suport 156N en el terme municipal de Peníscola.  
  
Informe de la Direcció General d'Obres Públiques, Transport i Mobilitat Sostenible, del Servei Territorial d'Obres Públiques de Castelló, de 4 de maig de 2021, referent a infraestructures públiques de competència autonòmica i planificació viària, favorable condicionat al compliment de l'informe favorable de l'Ajuntament de Peníscola com a titular del camí d'Abellers que es pretén adequar mitjançant ferm rígid de formigó; qualsevol afecció que es preveja en la rotonda del PK 3+600 de la carretera CV-141 o la seua zona de protecció haurà de ser autoritzada pel Servei Territorial d'Obres Públiques de Castelló; abans d'iniciar qualsevol tipus d'actuació que puga afectar l'entroncament del camí Abellers o a la zona de protecció de la carretera CV-141, 25 metres mesurats des de la ratlla blana del voral més pròxim, haurà de sol·licitar-se el corresponent permís a aquest servei.  
  
Informe de la Direcció Territorial de Castelló, Secció d'Estructures i Obres Agràries, de 10 de maig de 2021, que conclou que l'actuació a realitzar, malgrat implicar transformació de la naturalesa del sòl, és compatible amb els valors agraris.  
Informe de la Direcció General de l'Aigua, de 23 de juliol de 2021, sobre la línia elèctrica de 132 kV, doble circuit, E/S en ST Peníscola d'L/132 kV Orpesa-Benicarló, en el qual s'indica que en principi no s'observen aspectes significatius des de la perspectiva d'aqueixa direcció general, i que encara que no s'espera increment significatiu del risc d'inundació, s'hauria d'aportar estudi justificatiu en relació amb l'article 21.3 del PATRICOVA atés que la inundabilitat pot condicionar l'accessibilitat i en el seu cas, preveure les corresponents mesures derivades d'aquest estudi. En data 16 d'agost de 2021 es dona contestació per part del promotor.  
Informe del Servei Territorial d'Urbanisme de Castelló sobre l'expedient ATLINE/2020/132/12, de 27 de juliol de 2021, en què s'indica que l'actuació no està subjecta a llicència municipal sinó a informe previ al qual es refereix l'article 75.1 de la Llei 16/2003, de 17 de desembre, i que ha de sol·licitar-se en tot cas al departament competent en urbanisme de l'ajuntament pertinent.  
Informe de la Diputació de Castelló, del cap de l'àrea tècnica de Carreteres, de 27 de juliol de 2021, en el qual s'indica que les actuacions projectades per a la modificació de la línia a 132 kV Orpesa - ST Benicarló a fi de dotar d'alimentació a la nova ST Peníscola no afectaran cap carretera pertanyent a la xarxa viària provincial dependent de la Diputació de Castelló.  
Informe de Telefónica d'Espanya, SAU, de 29 de juliol de 2021, respecte a l'expedient ATLINE/2020/132/12, en el qual s'indica que no té cap objecció a l'execució del projecte referit sempre que es complisca la normativa vigent en relació amb els paral·lelismes i encreuaments amb línies de telecomunicació i en particular els reglaments electrotècnics d'alta i baixa tensió.  
Informe de la Direcció General de Prevenció d'Incendis Forestals, sobre la línia elèctrica a 132 kV doble circuit, E/S en ST Peníscola d'L/132 kV Orpesa-Benicarló (Peníscola), de 6 d'agost de 2021, en el qual s'indica que la línia se situa a més de 500 m de terreny forestal i per tant no es considera necessari realitzar aportacions específiques a aquest projecte en relació amb l'aplicació del Decret 7/2004, de 23 de gener. Aquells trams de línia el traçat de la qual discórrega de manera aèria dins de l'àrea d'influència de punts d'aigua amb possibilitat de càrrega aèria inclosos en el pla de prevenció d'incendis forestals de la demarcació de Sant Mateu, hauran de senyalitzar-se de manera adequada perquè, en cas d'emergència, resulte perfectament visible als mitjans aeris d'extinció, amb la finalitat d'evitar accidents de greus conseqüències per al personal d'extinció.  
Informe de la Direcció General de Canvi Climàtic, de 16 d'agost de 2021, relatiu a la línia elèctrica a 132 kV doble circuit, E/S en ST Peníscola d'L/132 kV Orpesa-Benicarló que considera que no té impacte significatiu sobre el canvi climàtic.  
Informe de la Direcció General de Salut Pública i Addiccions, de 27 d'agost de 2021, en el qual s'indica que el projecte de línia elèctrica a 132 kV doble circuit, E/S en ST Peníscola d'L/132 kV Orpesa-Benicarló (Peníscola), podria incidir tant en la hidrologia, per la possible intercepció dels cursos d'aigua o per la disminució de la qualitat d'aigua, com sobre la hidrogeologia en variar l'aportació i la qualitat de les aigües. S'evitarà la contaminació de les aigües superficials i s'adoptaran mesures per a no afectar la xarxa de drenatge natural ni les zones amb el risc de contaminació d'aqüífers destinats al proveïment de l'aigua de consum humà. Durant la fase de funcionament en la línia elèctrica es generaran camps elèctrics i magnètics a conseqüència del pas de corrent, si bé, no són d'esperar valors significatius en les proximitats del traçat. S'haurà de minimitzar l'exposició a camps electromagnètics de baixa freqüència en éssers humans que romanguen o residisquen en la proximitat de les línies elèctriques, mesures que, en tot cas, s'extremaran quant a la població infantil, garantint la distància suficient des de les línies elèctriques a qualsevol centre sanitari, cultural, educatiu o residencial.  
Informe de la Direcció Territorial de Castelló, de 31 d'agost de 2021, on s'informa que la línia projectada no té afecció a terreny forestal, ni a Xarxa Natura 2000, ni a espai natural protegit ni a hàbitats o arbres monumentals o muntanyes gestionades per Generalitat. Sí que es produeix encreuament en aeri sobre la via pecuària núm. 1 colada de la Creu d'amplària legal 15 metres sense afecció sobre el sòl.  
  
Resolució d'autorització d'obres subjectes a la Llei 4/1998, d'11 de juny, del patrimoni cultural valencià, de 3 de novembre de 2021, del Servei Territorial de Cultura i Esport de la Direcció Territorial de Castelló, per la qual s'autoritza el projecte de prospecció arqueològica per a la subestació elèctrica de Peníscola i la línia elèctrica de connexió.  
  
Informe de la Direcció General d'Obres Públiques, Transports i Mobilitat Sostenible, de 21 de febrer de 2022, relatiu a l'expedient ATLINE/2020/132/12 favorable referent a infraestructures de transport de competència autonòmica.  
Informe de la Direcció Territorial de Castelló, de 30 de setembre de 2022, sobre el projecte d'execució de línia elèctrica a 132 kV, doble circuit, E/S en ST Peníscola d'L/132 kV Orpesa - Benicarló, en el qual s'indica que donada la classificació del sòl que és no urbanitzable comú, considerant que no es preveuen canvis en els pendents que puguen modificar l'evacuació d'aigües, vist l'estudi d'integració paisatgística aportat i exclusivament disminueix el sòl útil per a ús agrari, l'actuació a realitzar és compatible amb els valors agraris.  
Informe de la Direcció General de Política Territorial i Paisatge, de 23 de març de 2023, en el qual s'indica que no es troba afectada per perillositat d'inundació ni té altres afeccions territorials rellevants.  
  
Es va realitzar consulta a la Direcció Territorial de Castelló de la Conselleria de Sanitat Universal i Salut Pública, sense rebre contestació.  
  
Consideracions ambientals  
L'estudi d'impacte ambiental aborda les actuacions de la nova subestació transformadora de 132/20 kV, ST Peníscola i la línia elèctrica d'entrada/eixida a partir de la línia existent ST Orpesa - ST Benicarló 132 kV, descrites en els expedients ATASCT/2020/77/12 i ATLINE/2020/132/12 respectivament. Preveu les accions derivades de projecte tant en les fases de construcció com de funcionament.  
L'ST Peníscola estarà situada a la província de Castelló, concretament en el terme municipal de Peníscola. La parcel·la destinada a la instal·lació es localitza en les coordenades UTM (EPGS 25511) X: 278.540, Y: 4.473.525, i ocupa una extensió de 5.377,38 m², en el polígon 7, parcel·la 90, referència cadastral: 64868A438309887328BF. Les tensions de disseny de la instal·lació són 132 kV i 20 kV, sent coincidents amb les tensions d'inundació/energització de la instal·lació.  
  
La línia elèctrica té una longitud de 42,3 m de doble circuit íntegrament aeri. L'origen se situa en el suport núm. 156 N de coordenades UTM (EPGS 25608) X: 278.591, Y:4.473.554 de l'actual línia elèctrica entre les subestacions d'ST Orpesa i d'ST Benicarló, des d'on ix discorrent en aeri fins a la subestació ST Peníscola.  
  
Quant al planejament municipal l'ST Peníscola i la línia elèctrica se situaran sobre sòl no urbanitzable comú segons el Pla general municipal d'ordenació vigent. Ni la subestació ni la línia elèctrica en projecte afectarien els elements que integren la Infraestructura Verda.  
  
En les zones objecte de l'actuació no existeixen elements de patrimoni cultural catalogats. No obstant això, abans de l'inici de les obres es realitzarà una prospecció arqueològica, d'acord amb les indicacions de la conselleria competent.  
La major part de l'àrea d'estudi es troba a l'entorn de la zona urbana de Peníscola. La meitat nord es caracteritza per una intensa ocupació urbana i agrícola ocupant la plana litoral on se situa el projecte, mentre que al sud s'estén la serra d'Irta amb vegetació natural de matoll i pinedes. La mar Mediterrània tanca tot l'espai per l'est.  
  
El paisatge de Peníscola és fonamentalment agrari amb cultius d'hortalisses i cítrics en les zones de regadiu, mentre que en les zones de secà és freqüent l'olivar, els ametlers i les garroferes. En el sud dominen àrees forestals amb amplis matolls de diversa composició i pinedes de pi blanc. En la zona més deprimida s'ha format la marjal de Peníscola, una zona humida coberta en gran manera per canyissars i una altra vegetació higròfila.  
L'àmbit del projecte està intensament antropitzat, i existeixen assentaments dispersos en l'entorn agrícola. I sobre la base de la serra d'Irta s'han desenvolupat urbanitzacions en vessants empinats, i també també s'ha urbanitzat tot el front litoral.  
En aquest entorn es presenten algunes figures de la Infraestructura Verda, com el Parc Natural, ZEPA i LIC serra d'Irta, el LIC Marjal de Peníscola, àrees humides, zones inundables i vies pecuàries. Cap d'elles es veu afectada pel projecte.  
A l'entorn de la subestació i línia projectada no existeixen espècies clau de flora o fauna, que es concentren en els espais protegits com la marjal de Peníscola o la serra d'Irta.  
No es preveuen impactes sobre la geomorfologia en tractar-se d'una zona plana amb pendents molt suaus que no afavoreixen l'erosió del sòl. No hi ha llocs d'interés geològic. L'esplanació i excavació es produeix sobre sòls agrícoles.  
La zona d'estudi és travessada pel barranc de Moles en la part centre-nord, que discorre d'oest a est en un tram d'uns 1.350 m, en aquest punt s'uneix al barranc del Mongells, que és un llit sec, amb un recorregut d'uns 1.600 m en l'àrea analitzada. Pel que respecta a les aigües subterrànies, només en cas que es produïra algun vessament accidental podria produir-se pèrdua de qualitat de l'aigua subterrània. L'únic fluid que podria vessar-se és l'oli mineral que s'utilitza per a la refrigeració dels transformadors de potència, per això els transformadors disposaran de cubeta que canalitzarà l'oli confinat en cas de vessament.  
  
D'acord amb la informació cartogràfica que consta en la IDEV, les parcel·les proposades per a la instal·lació de l'ST Peníscola i la línia elèctrica se situen en terrenys agrícoles on no existeixen hàbitats d'interés comunitari.  
Pel que respecta a la fauna, les zones de cria i les espècies principals del territori no es veuran afectades per les instal·lacions. No obstant això, per tractar-se d'un traçat aeri, inclòs en la zona de protecció de l'avifauna contra la col·lisió i electrocució, i per la proximitat de la marjal de Peníscola, es tindran en compte el compliment de les condicions de protecció de l'avifauna segons el Reial decret 1432/2008, de 29 d'agost, de la línia elèctrica durant la fase de funcionament.  
Els residus que es generen durant la fase de construcció, i també durant la fase d'operació i manteniment seran gestionats d'acord amb la normativa vigent.  
L'estudi d'impacte ambiental identifica, caracteritza i realitza una valoració dels impactes en la fase de construcció, i no requereix el projecte de moviments de terres o excavacions de gran intensitat, ni d'obertura de camins.  
La construcció de l'ST Peníscola comporta la instal·lació d'equips amb aïllament en gas SF6. En la fase de funcionament dels equips amb gas SF6, la documentació aportada indica que és improbable que es puga produir una accidental fuita i per tant emissió de gas a l'atmosfera, tenint en compte el tipus de gas i el xicotet volum confinat en els equips seria totalment innòcua. Encara que preveu que en el cas excepcional que fora necessari fer treballs de reparació o manteniment en aparells aïllats en SF6, aquests es duran a terme per personal qualificat, realitzant-se d'acord amb la normativa vigent, Reial decret 115/2017, de 17 de febrer, pel qual es regula la comercialització i manipulació de gasos fluorats i equips basats en aquests, i també la certificació dels professionals que els utilitzen i pel qual s'estableixen els requisits tècnics per a les instal·lacions que desenvolupen activitats que emeten gasos fluorats. Davant el possible risc de fuita del material dielèctric dels transformadors, s'ha dissenyat un sistema de recollida compost per una safata o cubeta solidària amb la bancada de cada transformador, de la qual parteix un conducte d'evacuació cap a un receptor de contenció d'emergència. En els circuits i elements principals s'ha previst la instal·lació d'aparells de comandament, control, protecció i comunicacions per a l'adequada operació de la instal·lació.  
  
Durant la fase de construcció, hi haurà un augment dels nivells sonors, a causa del moviment de terres, transport de material i maquinària, etc. S'estima que els sorolls produïts seran de xicoteta magnitud pel caràcter temporal de les obres. La documentació presentada aporta una modelització acústica de les noves fonts de soroll (transformadors de potència T1 i T2) i unitats exteriors de climatització de la sala de control, sala de comunicacions i mòduls de cel·les d'MT. Els nivells d'immissió sonora estimats en els receptors considerats (4 de tipus residencial i 8 de tipus industrial) es troben per sota dels valors límit establits per la legislació vigent.  
Referent a l'impacte produït per camps magnètics i camps elèctrics derivats de l'explotació de la subestació, s'especifica que durant la fase de funcionament en la línia elèctrica es generaran camps elèctrics i magnètics a conseqüència del pas del corrent, si bé, donat l'estudi aportat en les condicions més desfavorables de funcionament, els límits de radiació emesos estan molt per sota dels límits tècnics establits en la normativa vigent (RD 1066/2001, de 28 de setembre, pel qual s'aprova el Reglament que estableix condicions de protecció del domini públic radioelèctric, restriccions a les emissions radioelèctriques i mesures de protecció sanitària enfront d'emissions radioelèctriques). Així mateix, el projecte tècnic de la subestació transformadora de 132/20 kV (ST Peníscola), aporta en el seu annex 2 un estudi de camps magnètics en el qual es conclou que, en les condicions més desfavorables de funcionament, els límits de radiació emesos estan molt per sota dels límits tècnics establits en la normativa vigent: Reial decret 1066/2001, de 28 de setembre, i Reial decret 337/2014, de 9 de maig.  
  
El Pla de vigilància ambiental proposa les mesures següents:  
En la fase d'execució: es realitzarà un control de l'obra, per a garantir que es realitza d'acord amb l'indicat en l'apartat de mesures protectores i correctores, controlant a més de les labors pròpies de la construcció dels projectes, aquelles que tinguen a veure amb les afeccions al mitjà. En funció dels resultats obtinguts en la prospecció arqueològica de la subestació i de la línia elèctrica, s'adoptaran mesures sobre aquest tema, vigilant-se la seua adequada consecució. Es realitzaran informes periòdics de seguiment, sent de gran importància reflectir la detecció els impactes no previstos. Una vegada finalitzades les obres s'efectuarà una revisió completa de la instal·lació controlant la correcta neteja de les restes d'obra.  
En la fase de funcionament: finalitzades les obres de la subestació i la línia elèctrica, es verificarà el bon estat i funcionament dels seus elements i es controlarà si és necessari adoptar algun tipus de mesura correctora.  
  
Consideracions jurídiques  
1. El projecte examinat constitueix un supòsit d'avaluació d'impacte ambiental ordinària, segons el que es preveu en l'annex I, epígraf 2.g, del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, en concordança amb l'article 7 de la Llei 21/2013, de 9 de desembre.  
2. L'expedient ha observat els tràmits previstos en la secció primera del capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
3. L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que antecedeix, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que posseïsc, resolc:  
  
  
Primer  
Estimar acceptable, als sols efectes ambientals i sense perjudici de la prèvia obtenció de les autoritzacions sectorials que li siguen aplicables, el projecte de línia elèctrica a 132 kV doble circuit, E/S en ST Peníscola d'L/132 kV Orpesa-Benicarló (Peníscola) i projecte de nova subestació transformadora de 132/20 kV -ST Peníscola, promogut per I-DE Redes Eléctricas Inteligentes, SAU, en el terme municipal de Peníscola (Castelló), sempre que aquests es desenvolupen d'acord amb el que s'estableix en l'estudi d'impacte ambiental, el projecte tècnic i la resta de la documentació presentada i de conformitat amb les condicions següents:  
1. Si durant l'execució de les obres de la línia elèctrica o la subestació es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptar les mesures pertinents per a la seua protecció i conservació, de conformitat amb allò previst en els articles 63 i 65 de la Llei 4/1998, d'11 de juny, del patrimoni cultural.  
  
2. S'haurà de complir amb el Decret 7/2004, de 23 de gener, pel qual s'aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants.  
3. Les obres hauran de ser supervisades pel Servei de Policia d'Aigües i Llits i que els encreuaments de línies elèctriques sobre el domini públic hidràulic hauran de complir el que s'estableix en l'article 127 del Reglament de domini públic hidràulic  
4. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres  
  
Segon  
Conforme al que es preveu en l'article 41 de la Llei 21/2013, de 9 de desembre:  
a) Publicar aquesta declaració d'impacte ambiental en el Diari Oficial de la Generalitat Valenciana, i també en la seu electrònica.  
b) Aquesta declaració d'impacte ambiental no serà objecte de recurs sense perjudici que, si escau, procedisca en via administrativa i judicial enfront de l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 31 de maig de 2023.- El director general de Qualitat i Educació Ambiental: Joan Piquer Huerga.»